༈། །རྡོ་རྗེ་ཕག་མོ་ཤེས་རབ་གསལ་བྱེད་མའི་བྱིན་རླབས་ཀྱི་ཆོ་ག་བཞུགས་སོ། ། ན་མསྶངྒུ་རུ་པཱ་དཱ་ཡ། འདིར་རྡོ་རྗེ་ཕག་མོ་ཤེས་རབ་གསལ་བྱེད་མའི་བྱིན་གྱིས་བརླབ་པའི་ཆོ་ག་ལ། སྦྱོར་བ། དངོས་གཞི། རྗེས་ཀྱི་བྱ་བ་གསུམ། དང་པོ་ནི། གནས་དབེན་པར་ཕྱགས་དར་ལེགས་པར་བྱས་ཏེ། མཎྜལ་དྲི་བཟང་གིས་བྱུགས་པ་ལ་རྡུལ་ཚོན་དམར་པོའི་ཆོས་འབྱུང་གྲུ་གསུམ་པ་བྱས་པའི་ནང་དུ། པདྨ་འདབ་བརྒྱད་ཀྱི་ལྟེ་བར་ཧྲཱིཿཡིག་དཀར་པོ་བྲི། དེའི་སྟེང་དུ་མཉྫི་ལ་སོགས་པའི་ཁར་ཀ་པཱ་ལ་ཆང་དང་བདུད་རྩི་སྦྱར་བས་བཀང་བ་བཞག། དེའི་ཁར་མེ་ལོང་ལ་སིནྡྷཱུ་རའི་ཆོས་འབྱུང་གི་དབུས་སུ་ཧྲཱིཿབྲིས་པ་བཞག་སྟེ། དེ་དག་གི་སྟེང་དུ་དར་དམར་པོའི་གུར་ཕུབ། མཐའ་བསྐོར་དུ་ཆུ་གཉིས་སྔོན་དུ་འགྲོ་བའི་མཆོད་པ་དང་། མདུན་དུ་གཏོར་མ་བཤམ། རང་གི་མདུན་དུ་ཡང་རྡོ་རྗེ་དྲིལ་བུ། ཌ་མ་རུ། ནང་མཆོད། བུམ་པ་རྡོ་རྗེ་གཟུངས་ཐག་དང་བཅས་པ་རྣམས་སྟ་གོན་བྱའོ། ། གཉིས་པ་ནི། མཆོད་པ་རྣམས་བསང་སྦྱང་། སྟོང་པའི་ངང་ལས་ཨ་ལས་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ། ཧཱུྃ་ཞུ་བ་ལས་བྱུང་བའི་མཆོད་ཡོན། ཞབས་བསིལ། མེ་ཏོག། བདུག་སྤོས། མར་མེ། དྲི་མཆོག། ཞལ་ཟས། རོལ་མོ་རྣམས་དངས་ཤིང་ཐོགས་པ་མེད་པ་ནམ་མཁའི་མཐའ་ཀླས་པར་གྱུར། ། ཨོཾ་བཛྲ་ཨརྑྷཾ་ནས། ཤབྡའི་བར་དང་། གྷཎྜེ་ར་ཎི་ཏ་སོགས་བརྗོད་ཅིང་རོལ་མོ་བྱས་ལ་བྱིན་གྱིས་བརླབ། སྐྱབས་འགྲོ་ནས་བཟུང་སྟེ་གདན་བསྡུ་བའི་བར་མངོན་རྟོགས་ཇི་ལྟ་བ་བཞིན་བསྒོམ། དེ་ནས་མདུན་གྱི་མཎྜལ་བསང་སྦྱང་། སྟོང་པའི་ངང་ལས་ཨེ་ལས་ཆོས་ཀྱི་འབྱུང་གནས་ཕྱི་དཀར་ལ་ནང་དམར་བ། དེའི་དབུས་སུ་པྃ་ལས་པདྨ་དམར་པོ་འདབ་མ་བརྒྱད་པའི་ལྟེ་བར་ཞེས་པ་ནས། ཧྲཱིཿཡིག་རྡོ་རྗེ་དང་བཅས་པ་ལ་ཐིམ། དེ་ཡོངས་སུ་གྱུར་པ་ལས་རྗེ་བཙུན་རྡོ་རྗེ་ཕག་མོ་སོགས་ནས། མི་བསྐྱོད་པས་དབུར་བརྒྱན་ཞེས་པའི་བར་མངོན་རྟོགས་བཞིན་ལ། ཡེ་ཤེས་པ་བཅུག་པའི་རྗེས་སུ་ང་རྒྱལ་འཛིན་པའི་སྔགས་དོར། དབང་བསྐུར་གྱི་ཚེ་དེ་བཞིན་གཤེགས་པ་ཐམས་ཅད་ཀྱིས་འདི་ལ་སོགས་བརྗོད། སླར་ཡང་མཆོད་པ་རྣམས་བྱིན་གྱིས་བརླབས་ཏེ་མཚན་སྔགས་རེ་རེ་ནས་སྔོན་དུ་འགྲོ་བའི་ཆུ་གཉིས་ཉེར་སྤྱོད་རོལ་མོ་དང་བཅས་པས་མཆོད། མཚན་སྔགས་ལ་འབྲུ་གསུམ་བཏགས་པས་ནང་མཆོད་དབུལ། དཔལ་ལྡན་རྡོ་རྗེ་མཁའ་འགྲོ་མ་སོགས་ཀྱིས་བསྟོད། གཏོར་མ་འབུལ་བ་སྒྲུབ་ཐབས་ལྟར་བྱས་ལ། ཐུགས་རྒྱུད་བསྐུལ་བའི་ཕྱིར་ཐུགས་ཀའི་རྡོ་རྗེའི་ལྟེ་བའི་ཧྲཱིཿལ་དམིགས་ཏེ་བཟླས་པ་ཅི་མང་བྱ། དེ་ནས་རང་གི་སྙིང་གའི་ཧྲཱིཿལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་བྱང་སེམས་རྣམས་ཀྱི་གསུང་གི་གསང་བ་ཐམས་ཅད་ཧྲཱིཿཡིག་གི་རྣམ་པར་བསྡུས་ནས་ཐོད་པའི་བདུད་རྩི་ལ་ཐིམ་ཞེས་བརྗོད་ཅིང་། ཧྲཱིཿཅི་མང་དུ་བཟླ། ཡང་འོད་ཟེར་སྤྲོ་བསྡུ་དེ་བཞིན་དུ་བྱས་ལ། སངས་རྒྱས་བྱང་སེམས་རྣམས་ཀྱི་ཐུགས་ཀྱི་གསང་བ་ཐམས་ཅད་ཅེས་དང་། སིནྡྷཱུ་རའི་ཆོས་འབྱུང་གི་ཧྲཱིཿལ་ཐིམ་ཞེས་འདོན་པ་བསྒྱུར་ནས་ཧྲཱིཿབཟླའོ། ། དེ་ནས་བུམ་པ་བསང་སྦྱང་། སྟོང་པའི་ངང་ལས་པྃ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་བྷྲཱུྃ་ལས་རིན་པོ་ཆེའི་བུམ་པ། ཞབས་ཞུམ་པ། ལྟོ་བ་ལྡིར་བ། མགྲིན་པ་ཕྲ་བ། ཁ་གཡེལ་བ། མཆུ་འཕྱངས་པ། ལྷ་རྫས་ཀྱི་གོས་ཀྱིས་མགུལ་པ་བཀྲིས་པ། དཔག་བསམ་གྱི་ཤིང་གིས་ཁ་བརྒྱན་པ། ནང་ཆུ་དང་བཅུད་སྣ་ཚོགས་ཀྱིས་གང་བའི་དབུས་སུ་པྃ་ལས་པདྨ་དམར་པོ་འདབ་མ་བརྒྱད་པའི་ལྟེ་བར། ཞེས་པ་ནས་མི་བསྐྱོད་པའི་རྒྱས་འདེབས་བར་མདུན་བསྐྱེད་ལྟར་བྱས་ནས་མཚན་སྔགས་སྔོན་དུ་འགྲོ་བའི་ཕྱི་མཆོད། ནང་མཆོད། བསྟོད་པ་རྣམས་བྱས་ལ། རང་གི་སྙིང་ག་ནས་སྔགས་ཀྱི་ཕྲེང་བ་གཟུངས་ཐག་ལ་འཁྲིལ་ཏེ་སོང་བས། བུམ་ནང་གི་རྗེ་བཙུན་མའི་ཐུགས་རྒྱུད་བསྐུལ། སྐུ་ལས་བདུད་རྩིའི་རྒྱུན་བབས་པས་བུམ་པ་གང་བར་གྱུར་པར་བསམས་ལ་བཟླས་པ་བྱ། སླར་ཡང་མཆོད་བསྟོད་བྱས་ཏེ་འདོད་པའི་དོན་ལ་གསོལ་བ་གདབ། ཧེ་རུ་ཀའི་ཡིག་བརྒྱ་ལན་གསུམ་གྱིས་ལྷག་ཆད་ཁ་བསྐང་། མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ། ཨོཾ་ཨཱཿཧཱུྃ། མཆོད་ཡོན་ཕུལ་བའི་རྐྱེན་གྱིས་བུམ་ནང་གི་བཅོམ་ལྡན་འདས་མ་འོད་དུ་ཞུ་ནས་བུམ་པའི་ཆུར་གྱུར་ཞེས་བརྗོད་དོ། ། དེ་ནས་འཁོར་ལོ་སྡོམ་པའི་དཀྱིལ་འཁོར་དུ་དབང་བཞི་ལ་སོགས་པ་ཐོབ་པའི་སློབ་མ་ཉེར་ལྔ་མན་ཁ་ཡར་བ་ཁྲུས་བྱས། གྲལ་ལ་འཁོད་པ་ལ་སེམས་བསྐྱེད་གསལ་འདེབས་རྒྱས་བསྡུས་ཅི་རིགས་པ་བྱས་ལ། སློབ་མས་ཅི་འབྱོར་པའི་ཡོན་དང་མཎྜལ་ཕུལ་ནས་ཐལ་མོ་སྦྱར་ཏེ། གང་གི་དྲིན་གྱིས་བདེ་ཆེན་སོགས་ནས། དཔལ་ལྡན་རྡོ་རྗེ་མཁའ་འགྲོ་མ་སོགས་ཀྱི་རྗེས་སུ། གནས་དང་ཉེ་གནས་ཞིང་དང་ནི། ། ཉེ་ཞིང་འདུན་ས་ཉེ་འདུན་དང་། ། འདུ་བ་ཉེ་འདུ་ཚནྡོ་དང་། ། ཉེ་ཚན་དུར་ཁྲོད་ཉེ་དུར་ཁྲོད། ། དཔའ་བོ་དཔའ་མོ་དབང་ཕྱུག་མ། ། ཕག་མོ་ཧེ་རུ་ཀ་དཔལ་ཉིད། ། གསང་བའི་གནས་ནི་རྣམ་དག་པས། ། བདག་ལུས་གནས་པར་མཛད་དུ་གསོལ། ། ཞེས་ལན་གསུམ་གྱིས་གསོལ་བ་གདབ། སྒྲུབ་ཐབས་ལྟར་རྒྱུན་བཤགས་ལན་གསུམ་བྱ། སྲས་བཅས་སངས་རྒྱས་ཐམས་ཅད་དང་། ། སོགས་ལན་གསུམ་གྱིས་སྡོམ་པ་བཟུང་བ་རྣམས་སྔོན་དུ་བཏང་ནས། དངོས་གཞི་ལ། སློབ་དཔོན་གྱི་ཐུགས་ཀའི་ཧྲཱིཿཡིག་གི་འོད་ཟེར་དང་། ཤཱུ་ནྱ་ཏཱས་སློབ་མ་སྟོང་པར་སྦྱངས་པའི་ངང་ལས་པྃ་ལས་པདྨ་དམར་པོ་ཞེས་པ་ནས། རྡོ་རྗེའི་ལྟེ་བར་ཉི་མ་ལ་ཧྲཱིཿཡིག་གིས་གསལ་འདེབས་པའི་བར་གྱིས་རྗེ་བཙུན་མར་བསྐྱེད། དེ་ལ་སློབ་དཔོན་གྱི་ཐུགས་ཀའི་ཧྲཱིཿཡིག་གི་འོད་ཟེར་གྱིས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་མཁྱེན་པའི་ཡེ་ཤེས་རྗེ་བཙུན་མའི་རྣམ་པར་སྤྱན་དྲངས་ནས་ཐིམ་པར་མོས་པ་མཛོད་ཅེས་དང་། གུ་གུལ་གྱི་དུད་པ་དང་རོལ་མོའི་སྒྲ་དྲག་ཏུ་བྱས་ལ། ཧྲཱིཿབཛྲ་ཝཱ་ར་ཧཱི་ཨཱ་བེ་ཤ་ཡ་ཨཿཨཱཿཞེས་མང་དུ་བརྗོད། དེ་ནས་སློབ་དཔོན་གྱིས་གོང་གི་སྔགས་རྒྱས་དབང་ལྷ་སྤྱན་དྲངས་མཆོད་ཅིང་གསོལ་བ་བཏབ་ནས་བུམ་པ་བདུད་རྩིས་གང་བ་སློབ་མའི་མགོ་ཐོག་ཏུ་བཞག་སྟེ། ཇི་ལྟར་བལྟམས་པ་སོགས་སྔགས་དང་བཅས་པས་དབང་བསྐུར། སྐུ་གང་། དྲི་མ་དག། ཆུ་ལྷག་མ་ཡར་ལུད་པ་ལས་མི་བསྐྱོད་པས་དབུར་བརྒྱན་པར་བསམ། དེ་ལྟར་ན་ཁྱེད་རྣམས་ཀྱིས་རྗེ་བཙུན་མའི་སྐུའི་བྱིན་རླབས་ཐོབ། ལུས་ཀྱི་དྲི་མ་དག། རྗེ་བཙུན་མའི་སྐུ་བསྒོམ་པ་ལ་དབང་བ་ཡིན་ནོ། ། ཞེས་ངོ་སྤྲད། ཡང་སློབ་དཔོན་གྱིས་མདུན་བསྐྱེད་ཀྱི་ཀ་པཱ་ལའི་བདུད་རྩི་སངས་རྒྱས་ཐམས་ཅད་ཀྱི་གསུང་གི་གསང་བར་བྱིན་གྱིས་བརླབས་པ་ཐོགས་ཏེ། ཁྱེད་རྣམས་ལ་བྱིན་པས་གསུང་གི་བྱིན་རླབས་ཐོབ་པར་མོས་པ་མཛོད་བྱས་ལ་ཀ་པཱ་ལ་མགྲིན་པར་རེག་ཅིང་ཧྲཱིཿབཟླས་ཏེ། བདུད་རྩི་བྱིན་ལ་འཐུང་དུ་གཞུག། དེ་ལྟར་ན་ཁྱེད་ཀྱིས་རྗེ་བཙུན་མའི་གསུང་གི་བྱིན་རླབས་ཐོབ། ངག་གི་དྲི་མ་དག། རྗེ་བཙུན་མའི་གསུང་བཟླས་པ་ལ་སོགས་འདྲ། དེ་བཞིན་དུ་མདུན་བསྐྱེད་ཀྱི་སིནྡྷུ་རའི་ཆོས་འབྱུང་གི་ཧྲཱིཿསངས་རྒྱས་ཐམས་ཅད་ཀྱི་གསང་བར་བྱིན་གྱིས་བརླབས་པ་ཐོགས་ཏེ་ཁྱེད་རྣམས་ཀྱི་སྙིང་ག་དང་ལྟེ་བར་རེག་པས་ཐུགས་ཀྱི་བྱིན་རླབས་སོགས་འགྲེ། ཧྲཱིཿབཟླ་ཞིང་ཆོས་འབྱུང་གནས་གཉིས་སུ་གཏུགས། དེ་དང་རྗེས་སུ་འབྲེལ་བར་བཟླས་ལུང་བྱ་བ་ནི། སློབ་དཔོན་གྱི་ཐུགས་ཀའི་ཧྲཱིཿལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་བྱང་སེམས་རྣམས་ཀྱི་མཁྱེན་པའི་ཡེ་ཤེས་ཐམས་ཅད་ཧྲཱིཿཡིག་གི་རྣམ་པར་སྤྱན་དྲངས་ཏེ་ཁྱེད་རང་གི་ལྟེ་བར་ཞུགས་པས་དབུ་མ་ནས་བརྒྱུད་དེ་སྙིང་གའི་ཧྲཱིཿལ་ཐིམ་པས་ཤེས་བྱ་ཀུན་ལ་ཐོགས་པ་མེད་པའི་བློ་གྲོས་རྒྱས་པར་མོས་པ་མཛོད། ཅེས་དང་། ཧྲཱིཿཡིག་བརྒྱ་རྩ་རྗེས་ཟློས་བྱེད་དུ་གཞུག། སློབ་མས། བཅོམ་ལྡན་བདག་གིས་སོགས་དང་མེ་ཏོག་འཐོར། སློབ་དཔོན་གྱིས། བཅོམ་ལྡན་འདི་ལ་སོགས་མེ་ཏོག་གཏོར། བཟླས་ལུང་འདི་གསུང་གི་བྱིན་རླབས་ཀྱི་སྐབས་སུ་བྱེད་ན་ལེགས་པར་བསམ་མོ། ། དེས་ཁྱེད་རྣམས་ཀྱིས་རྗེ་བཙུན་མའི་ཐུགས་ཀྱི༴ཡིད་ཀྱི༴རྗེ་བཙུན་མའི་ཐུགས་རྣམ་པར་མི་རྟོག་པ་བསྒོམ་པ་ལ་སོགས། དེ་ནས་ཁྱེད་རང་རྣམས་ལུས་བསམ་གཏན་གྱི་སྤྱོད་ལམ་དང་ལྡན་པས་ཚིགས་བཅད་འདིའི་དོན་ལ་ཐུགས་གཏོད་པར་ཞུ་བྱས་ཏེ། དངོས་པོ་མེད་པའི་ཆོས་ཉིད་ཆོས། ། ནམ་མཁའ་ལྟ་བུར་དྲི་མ་མེད། ། སྟོང་ཉིད་ཡེ་ཤེས་རྡོ་རྗེ་ཡི། ། སྟོང་པ་ཉིད་ནི་རྣམ་བསྒོམ་བྱ། ། ཞེས་གསུངས་ཏེ། ཕྱི་ནང་གི་དངོས་པོར་སྣང་བའི་ཆོས་ཐམས་ཅད་རང་བཞིན་གྱིས་སྟོང་པ་ནམ་མཁའ་དྲི་མ་མེད་པ་ལྟར་ཤེས་པར་བྱས་ཏེ། མཚན་འཛིན་རྟོག་པས་མི་ཕྱེད་པའི་སྟོང་ཉིད་ཡེ་ཤེས་རྡོ་རྗེ་དེ་ཉིད་རྒྱུན་དུ་བསྒོམ་པར་གྱིས་ཤིག། ཅེས་པའི་དོན་ཡིན་པས་དམིགས་པ་འདི་བཞིན་མཛོད། ། ཕྱི་ནང་གི་ཆོས་ཐམས་ཅད་ནི་རང་གི་སེམས། སེམས་ནི་སྤྲོས་པ་ཐམས་ཅད་དང་བྲལ་བ་ཡིན་ལ། དེའི་དཔེ་ནམ་མཁས་མཚོན་པ་ཡིན་ཏེ། ནམ་མཁའ་ལ་ཐོག་མཐའ་མེད་པ་བཞིན་དུ་རང་གི་སེམས་ལ་ཐོག་མཐའ་མེད། ནམ་མཁའ་ལ་འགྲོ་འོང་མེད་པ་བཞིན་དུ་རང་གི་སེམས་ལ་འགྲོ་འོང་མེད། ནམ་མཁའ་ལ་སྐྱེ་འཇིག་མེད་པ་བཞིན་དུ་རང་གི་སེམས་ལ་སྐྱེ་འཇིག་མེད། ནམ་མཁས་ཆོས་ཐམས་ཅད་ལ་ཁྱབ་པ་ལྟར་རང་གི་སེམས་ཀྱིས་ཀྱང་ཆོས་ཐམས་ཅད་ལ་ཁྱབ་པས་ན། སྟོང་ཉིད་སྤྲོས་བྲལ་ནམ་མཁའ་ལྟ་བུ་དེའི་ངང་ལ་ཅུང་ཟད་མཉམ་པར་འཇོག་པར་ཞུ། ཞེས་དང་། མཉམ་གཞག་བྱེད་དུ་གཞུག། དེ་ལྟར་ན་ཁྱེད་རྣམས་ཀྱིས་རྗེ་བཙུན་མའི་སྐུ་གསུང་ཐུགས་ཀྱི༴ལུས་ངག་ཡིད་གསུམ་གྱི༴བཞི་པ་ལྷན་ཅིག་སྐྱེས་པའི་ཡེ་ཤེས་བསྒོམ་པ་ལ་དབང་བ་ཡིན་ནོ། ། ཞེས་བརྗོད་དེ། རྗེས་གཙོ་བོས། མཎྜལ། དེང་ནས་སོགས་སྤྱི་དང་འདྲ་བར་བྱའོ། ། གསུམ་པ་ནི། མཆོད་པ་རྣམས་ཁ་གསོས་ཏེ་བསང་སྦྱང་བྱིན་བརླབས་ནས། མཆོད་བསྟོད་འདོད་དོན་གསོལ་བཏབ་ལྷག་ཆད་ཁ་སྐོང་བ། བཟོད་པར་གསོལ་བ་རྣམས་བུམ་བསྐྱེད་ལྟར་བྱས་པའི་མཐར། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། ། སོགས་དང་། ཨོཾ་ཨཱཿཧཱུྃ་བཛྲ་མུཿམདུན་བསྐྱེད་ཀྱི་ཡེ་ཤེས་པ་གཤེགས། དམ་ཚིག་པ་རང་ལ་ཐིམ་ཞེས་དང་། དགེ་བ་བསྔོ་བ་སོགས་བྱའོ། ། དེ་ལྟར་རྡོ་རྗེ་ཕག་མོ་ཡི། ། བྱིན་རླབས་ཆོ་གས་སྐལ་ལྡན་གྱི། ། སློབ་མ་རྗེས་སུ་བཟུང་བའི་ཚུལ། ། སྦྱར་བའི་དགེ་བས་སངས་རྒྱས་ཤོག། ཅེས་པ་འདི་འང་དགེ་སློང་དཔལ་ལྡན་དོན་གྲུབ་ཀྱིས་ཨེ་ཝཾ་ཆོས་འཁོར་རྩེར་བྲིས་པའོ། ། མངྒ་ལཾ། །